# Generelt

**Bemærk:** For at udfærdige en Jernbanesikkerhedsinstruktion, skal man være uddannet SR arbejdsleder og den som instruere arbejdsholdet skal også være uddannet SR arbejdsleder. Nedenstående felter skal udfyldes.

|  |  |
| --- | --- |
| Strækning/er | Hvilke strækning/er arbejdet udføres på. |
| Km | Fra km til km. |
| Udfærdiget a  | Navn som står på E-card el. legitimationskortet. |
| Firma | Det firma udfærdiger er ansat i. |
| Kompetence SR | Den SR-kompetence som udfærdiger har. |
| Bygherre | Hvilken bygherre som har ansvaret for projektet. |
| Projekt-Id | Det Projekt-Id, projektet som sagsbehandlingen hører til. |
| Arbejdsområde besigtiget dato | Udfyldes med dato for seneste besigtigelse på arbejdsstedet. Bemærk: Datoen må ikke være mere end 3 måneder gammel. Hvis det er en anden end udfærdiger der besigtiger arbejdsstedet, skal dato og navn på vedkommende stå i feltet. |
| Udfyldt dato | Jernbanesikkerhedsinstruktionens udfærdigelses dato. |

**Sidehovedet er forbeholdt Banedanmarks Sikkerhedskoordinator.**

Generelt for udfyldelse af en Jernbanesikkerhedsinstruktion.

Der skal tages aktivt stilling til hvert enkelt punkt i skabelonen. Er punktet ikke relevant for det pågældende arbejde, påføres ”intet”. Punkterne må ikke slettes.

Ved revision og/eller en forlængelse af en tidligere godkendt Jernbanesikkerhedsinstruktion, skal indholdet være kvalitets sikret af en sikkerhedskoordinator, den skal kun indeholde de arbejder som skal udføres i den periode som Jernbanesikkerhedsinstruksen nu er gyldig for.

Ønskes der revidering af gældende jernbanesikkerhedsinstruks, anføres de ønskede ændringer med RØD tekst under det ønskede afsnit. Teksten der ønskes erstattet ~~overstreges~~, så ændringen tydeligt kan ses. Først efter godkendelse fra en sikkerhedskoordinator, er ændringen gældende.

**Punkterne skal udfyldes på følgende måde:**

# Projektbeskrivelse

Her beskrives kort hvilket Projekt arbejdet foregår under.

# Arbejdsopgave

Her anføres kort og præcist, hvilket/hvilke konkrete arbejdsopgaver, Jernbanesikkerhedsinstruktion omfatter.

# Arbejdsområde

Her anføres afgrænsningen af arbejdsområdet præcist beskrevet evt. til og fra km, station navn med spornummer og evt. perron nummer. I form af en skitse / et billede som bilag, således at der ikke kan være tvivl om arbejdsområdets beliggenhed og omfang.

# Dato

Her anføres den/de præcise planlagte dato/er og tidspunkt/er for arbejdets udførsel.

# Instruktion (Min. SR arbejdsleder)

Medarbejderne instrueres inden arbejdet påbegyndes. Medarbejdere som kommer efter at arbejdet er i gang sat, skal instrueres inden vedkommende påbegynder arbejdet.

Medarbejderne skal skrive under på, at de har modtaget instruktionen, og underskrifterne skal kunne opbevares tilgængeligt og kunne fremvises på forlangende af Banedanmarks Sikkerhedskoordinatorer, Undersøgelsesvagter og Trafikstyrelsen. (Bilag til Jernbanesikkerhedsinstruktion).

Her anføres hvis der skal være en SR arbejdsleder til stede under arbejdet, f.eks. ved kørestrømsafbrydelse og andre ting som kan påvirke infrastrukturen f.eks. sporet, sikring og køreledningsanlægget eller hvis dette er vurderes nødvendigt af Sikkerhedskoordinatoren for projektet.

# Arbejdets udførsel

Her beskrives arbejdet i detaljer og hvordan det udføres og hvordan jernbanesikkerheden omkring arbejdet håndteres. evt. i form af en skitse eller et billede som bilag.

# Særligt for færden / arbejde

Her anføres særlige forhold vedrørende færden og arbejde. Det kan f.eks. være forbud mod at færdes bestemte steder på perronen eller der skal benyttes særlige adgangsveje f.eks. som overgange mellem spor på mindre stationer.

# Særlige forhold vedr. publikum

Ved arbejder på perron, skal afspærring etableres således der ikke opstår fare for publikum.

Materialer mv skal lægges således at det ikke hindrer publikums færden på perronen.

Ved arbejder hvor afskærmninger opsættes i sikkerheds- eller opholdszonen, skal der foreligge en dispensation for dette. Ansøgning sker via Banedanmarks systemansvarlig for Fritrumsprofiler (ved spørgsmål om ansøgningsproces kontakt dispensation@bane.dk). Denne vedlægges jernbanesikkerhedsinstruksen som bilag.

# Særligt for kraner / maskiner

Her anføres hvilke typer kraner/maskiner der anvendes. Hvordan de sikres mod at komme ind i sikkerhedsafstanden til trafikeret spor/nabospor. Ved arbejder på perron angives hvordan kraner/maskiner sikrer opholdszonen og sikkerhedszonen, således dette ikke er til gene for publikum.

Ved tekniske foranstaltninger så som krøje- og eller højdestop, skal der indregnes udskud og kranens mobilitet i forhold til det aflåste system. Det skal sikres og beskrives at en teknisk funktion hindrer arbejde i sikkerhedsafstand til spor i drift.

Ved spunsning anføres type og maskine som anvendes. Hvilke sikkerhedsanordninger som anvendes for at sikre at emnerne ikke kommer ind for sikkerhedsafstanden til trafikeret spor samt respektafstanden til køreledningsanlægget.

Dokumentation herfor, kan være:

* Maskine type.
* Skitse/billede af arbejdsområdet, både for maskine, kran og sikkerhedsgrænser. Dette inkl. maskinens/krans radius.

# Øvrig sikring mod trafikeret spor

Her beskrives hvordan overskridelse af sikkerhedsafstanden mod trafikeret spor sikres, enten med hegn, afskærmning eller andet. Dokumentation herfor vedlægges som bilag.

# Kørestrømstekniske forhold

Her anføres / beskrives f.eks.

* Respektafstanden til køreledningskonstruktioner i nærheden af arbejdspladsen, evt. med skitse som bilag, hvor de spændingsførende konstruktioner er indtegnet.
* Særlige forhold omkring beskyttelsesjording af f.eks. maskiner eller afskærmning, der er i nærheden af spændingsførende køreledningskonstruktioner. Endvidere om arbejdende maskiner og kraner har forbindelse til jord (Jordforbindelse).
* I hvilket omfang der er givet tilladelse til opgravninger i nærheden af køreledningsmaster og fundament.
* Forholdsregler, hvis arbejdet kræver afbrydelse af nedledere og stropper.
* Forholdsregler, hvis returstrømskablet skal arbejdsjorderes.
* I hvilket omfang der evt. er indgået en entreprenøraftale (Entreprenøren med ansvaret for et specifikt område).
* Hvis der skal træffes foranstaltninger vedr. kørestrømsanlæg, f.eks. restriktioner, særlige tilsyn eller særlige tilladelser i forhold til gældende regler.

# Toghastighed, sikkerhedszone / sikkerhedsafstand

Her anføres toghastighed samt sikkerhedszone for arbejde på perroner samt sikkerhedsafstand for arbejde øvrige steder.

# Bilag

Her beskrives, hvilke bilag der er tilknyttet jernbanesikkerhedsinstruktionen. eks.

* Kørestrømsafbrydelse.
* Trafikmeddelelse.
* Dispensationer.
* Billeder og skitser f. eks af byggepladsen, oversigts tegninger med kran radier, afskærmningstype o. lign.
* Dokumentation på maskiner / kraner o. lign.

# Uheld og uregelmæssigheder

Her benyttes den indskrevne standardtekst.

# Telefonliste

Her anføres kommunikationsmuligheder med relevant stationsbestyrer, eks. telefonnummer og/eller radiokanal.

Desuden anføres navn og telefonnummer på Sikkerhedskoordinatoren, SR arbejdsleder, udfærdiger af Jernbanesikkerhedsinstruktion.

# Kvittering for instruktion / ledsagelse

Her anføres den SR arbejdsleder (inkl. kompetence), der har ansvaret for instruktionen

Her skal den enkelte medarbejder kvittere efter at have modtaget instruktion.